1. Pielikums

Izglītības, kultūras, sporta un sociālās komitejas

2023. gada 4. oktobra sēdes protokolam Nr. 13

Ziņojums

**Par mācību jomu koordinatoru aktivitāšu īstenošanu**

Ādažu novada pašvaldības dome 2021. gada 24. novembrī pieņēma lēmumu (protokols Nr. 17 § 11) “Par mācību jomu koordinatoriem”, kurā tika nolemts izveidot 15 mācību jomu koordinatorus pašvaldībā un pašvaldības Centrālās pārvaldes Izglītības un jaunatnes nodaļas budžeta tāmē katru gadu iekļaut 15000 *euro* mācību jomu koordinatoru (turpmāk – MJK) darba samaksai (piemaksa par papildu pedagoģisko darbu 100 *euro* mēnesī, t.sk. nodokļi).

Ar pašvaldības 2022. gada 4. aprīļa rīkojumu ĀNP/1-6-1/22/37 “Par mācību jomu koordinatoriem” ir noteikti konkrēti MJK darba uzdevumi:

* organizēt un koordinēt sadarbību starp pašvaldības vispārējās izglītības iestāžu pedagogiem mācību satura vienotas pieejas plānošanā un īstenošanā;
* organizēt priekšlikumu vai risinājumu sagatavošanu un ieviešanu specifisku mācību satura pilnveidošanai;
* piedalīties pedagogu ar mācību jomas satura īstenošanu saistītu mācīšanās vajadzību apzināšanā un ar pedagogu profesionālo pilnveidi saistītu jautājumu plānošanā;
* apzināt jaunākos mācību un metodiskos līdzekļus un citus resursus mācību jomā;
* sadarboties ar Valsts izglītības un satura centru metodiskā atbalsta nodrošināšanā pilnveidotā mācību satura un pieejas ieviešanai pašvaldības vispārējās izglītības iestādēs;
* koordinēt priekšlikumus vai risinājumus novadam piekritīgu specifisku mācību saturu jautājumu izstrādē;
* līdz katra gada 15. septembrim elektroniski iesniegt Izglītības un jaunatnes nodaļai (turpmāk - IJN) MJK darba plānu kārtējam mācību gadam;
* līdz kārtējā mēneša 5. datumam elektroniski iesniegt IJN MJK iepriekšējā mēneša darba atskaiti ar šādu informāciju: veiktās aktivitātes (piem., pedagogu sanāksmes, dalība vai organizēti semināri, lekcijas, kursi, metodiskās dienas, radošās darbnīcas, konferences, izziņas un pieredzes braucieni, u.c.), laiks, vieta, dalībnieku mērķgrupa un skaits.

Šobrīd aktīvi darbojas 12 no 15 MJK. 2023./2024. m.g. sākumā neizdevās piesaistīt Latviešu valodas mācību jomas koordinatoru.

Lai MJK varētu ieviest specifisks ar mācību satura pilnveidošanu saistītus risinājumus, piemēram, organizēt alternatīvās olimpiādes, pieredzes apmaiņas izbraukuma seminārus, aicināt lektorus un citus jomas speciālistus, nepieciešams finansējums šādu aktivitāšu nodrošināšanai. 2023. gada budžetā šāds finansējums nav paredzēts. Nepieciešams paredzēt 500 *euro* 13 mācību jomai Izglītības un jaunatnes nodaļas budžetā, kas nozīmē ka 2024. gada Izglītības un jaunatnes nodaļas budžeta tāmes projektā jāiekļauj papildus vēl 6’500 *euro*.

Ādažu novada pašvaldības dome 2023. gada 28. septembrī pieņēma lēmumu Nr. 380 “Par mācību jomu koordinatoru darba nodrošināšanu”, kas paredz mainīt MJK atmaksas kārtību un Centrālās pārvaldes Izglītības un jaunatnes nodaļas 2024. gada budžeta tāmes projektā paredzēt 5’562 *euro -* mācību jomu koordinatoru darba samaksai, kas ir par 6’797 *euro* mazāk nekā 2023. gada budžetā.

**Lūdzu virzīt izskatīšanai uz Finanšu komitejas sēdi uzdevumu:**

Izglītības un jaunatnes nodaļas vadītājai Ligitai Anspokai sagatavot protokollēmumu, lai Centrālās pārvaldes Izglītības un jaunatnes nodaļas 2024. gada budžeta tāmes projektā iekļauj 6’500 *euro* MJK aktivitāšu īstenošanai novadā.